laion/Wikipedia-Exotic huggingface dataset:
סטניסלב הוגא

סטניסלב הוגא (בפולנית: Stanisław Hoga;‏ 1791 – 1860) היה יהודי מומר, מתרגם לעברית. סטניסלב הוגא נולד בשנת 1791 בשם יחזקאל, בן למשפחה חסידית באזור לובלין שבפולין. אביו היה המגיד אריה לייב מקוזמיר, ממקורבי החוזה מלובלין. לאחר שרכש השכלה תורנית, הסתייע באדם קז'ימייז' צ'רטוריסקי (אנ') כדי ללמוד בפולאווי. בשנים 1807–1809 שימש מתורגמן לכוחותיו של נפוליאון. הוגא עבר להתגורר בוורשה, אז חלק מהאימפריה הרוסית, ומשנת 1816 שימש עוזר לצנזור היהודי אדם חלמלבסקי, ובשנת 1818 הצטרף לוועד הצנזורה לספרים עבריים. לאחר מכן עבד בשביל לואיג'י קיאריני (Luigi Chiarini) מאוניברסיטת ורשה, ובהמשך הפך לסגנו. בעקבות לחץ שהופעל עליו התנצר לאחר שנת 1822, ושינה את שמו הפרטי לסטניסלב. הוא פרש ממשרת הצנזור, והתמסר לתרגום מעברית לפולנית. במסגרת חקירה ממשלתית שנפתחה נגד חסידים בפלוצק בשנת 1823 הצליח הוגא למתן את מסקנות החקירה. ב-3 באוגוסט 1824 הגן על חסידים בוויכוח פומבי. בוורשה פגש את אלכסנדר מקקול (אנ') מהחברה הלונדונית להפצת הנצרות בקרב היהודים, ובעידודו היגר ללונדון והשתתף בשנת 1838 בתרגום של הברית החדשה לעברית. בעקבות גישתו הביקורתית לפעילות החברה הלונדונית להפצת הנצרות נפרדו דרכיהם ב-1849. הוגא נפטר בשנת 1860, בהיותו בן 69, ונקבר בבית הקברות הייגייט בלונדון. בשנת 1830 יצא לאור בפולנית ספרו "Tu chazy czyli Rozmowa o Żydach". בשנת 1834 יצא לאור ספרו המיסיונרי "שירי ציון" - תרגום לעברית של שירים באנגלית ובגרמנית. בשנת 1840 יצא לאור בעברית ספרו "שפת בריטאניא" - דקדוק אנגלי לדוברי עברית בשנת 1840 יצא לאור בעברית ספרו The Controversy of Zion בשנת 1844 יצא לאור הספר "ספר הליכות אורח במסעו מן העולם הזה אל העולם הבא", תרגומו לעברית של הספר "The Pilgrim's Progress" מאת ג'ון באניין. על ספר זה העירה זיוה שמיר: "מפעלו הנחשוני, המעיד על שליטה יוצאת דופן בעברית מודרנית, שאינה כבולה ל'ספר' ול'פסוק', שניכרת באופן מיוחד במאמר העיוני שצירף בפתח הרומן שבתרגומו, צלל לתהום הנשייה". בשנת 1844 יצא לאור הספר המיסיונרי "נתיבות עולם", תרגומו לעברית לספרו של אלכסנדר מקקול "Old Paths". רשימת הפרסומים של סטניסלב הוגא, בקטלוג הספרייה הלאומית סטניסלב הוגא (1791-1860), דף שער בספרייה הלאומית Beth-Zion Lask Abrahams, Stanislaus Hoga—Apostate and Penitent, Transactions (Jewish Historical Society of England) Vol. 15, (1939-1945), pp. 121–149. Published by: Jewish Historical Society of England. Stable URL: http://www.jstor.org/stable/29777844 William D. Rubinstein (22 בפברואר 2011). The Palgrave Dictionary of Anglo-Jewish History. Palgrave Macmillan. p. 434. ISBN 978-0-230-31894-6. {{cite book}}: (עזרה) כתבי סטניסלב הוגא בפרויקט בן-יהודה Glenn Dynner (8 בינואר 2009). Men of Silk: The Hasidic Conquest of Polish Jewish Society. Oxford University Press. p. 216. ISBN 978-0-19-538265-5. {{cite book}}: (עזרה) Glenn Dynner (8 בינואר 2009). Men of Silk: The Hasidic Conquest of Polish Jewish Society. Oxford University Press. p. 110. ISBN 978-0-19-538265-5. {{cite book}}: (עזרה) זיוה שמיר, בדרך לבית אבא : מציאות והמצאה בסיפוריו המוזרים של ש"י עגנון, הוצאת ספרא, 2013, פרק תשיעי: אגדת האיש הפלאי, עמ' 212
הרפובליקה הסינית (פירושונים)

האם התכוונתם ל... "הרפובליקה הסינית" (גם "הרפובליקה הסינית בטאיוואן") – שמה הרשמי של טאיוואן, מדינה ריבונית במזרח אסיה השולטת על האי טאיוואן ועל איי פנגו, קִינְמֵן, מַאצוּ ואיים קטנים אחרים הרפובליקה העממית של סין – שמה הרשמי של מדינה ריבונית במזרח אסיה המוכרת בשם "סין", השנייה בגודל אוכלוסייתה בעולם הרפובליקה הסינית (1912–1949) – מדינת-עבר ששלטה בשטחי סין היבשתית בשנים 1912–1949, והתפצלה לרפובליקה הסינית ("טאיוואן") ולרפובליקה העממית של סין ("סין") טאיוואן (פירושונים) סין (פירושונים)
תפוח בדבש

טבילה של תפוח בדבש היא מנהג יהודי שמקורו ביהדות אשכנז. בסדר ליל ראש השנה נוהגים לטבול תפוח בדבש ולומר ”שתחדש עלינו שנה טובה ומתוקה”. מנהג זה מבטא את התקווה שהשנה החדשה תהיה "מתוקה" (מטאפורית, כלומר טובה). תפוח בדבש הוא מסמלי ראש השנה. יעקב בעל הטורים, בספרו אורח חיים תקפ״ג: א׳ כתב: ומזה רבו המנהגים כל מקום ומקום לפי מנהגו כמו באשכנז שרגילין לאכול בתחלת הסעודה תפוח מתוק בדבש לומר תתחדש עלינו שנה מתוקה ובפרובינצ"א נוהגין להביא על השלחן כל מיני חידוש ואוכלין ראש כבש והריאה לומר נהיה לראש ולא לזנב והריאה לפי שהיא קלה והר"מ מרוטנבורג היה רגיל לאכול ראש איל זכר לאילו של יצחק. במחזור ויטרי, בהלכות ראש השנה שכ״ג:א׳ מיכן נהגו בני צרפת לאכול בראש השנה תפוחים אדומים (כנראה בשל מתיקותם) וכן בפרוונצא אוכלין ענבים לבנים ותאנים לבנים וראש כבש. כל דבר חדש וקל וטוב לסימן טוב לכל ישראל: המנהג נזכר לראשונה[דרושה הבהרה] בכתבי המהרי"ל (במפנה המאה ה-15), שבהם נאמר: ”מנהגא הוא לאכול אחר הקידוש בליל ראש השנה תפוחים מתוקים בדבש והוא היה מברך בורא פרי העץ על התפוח ולא יותר”. לדעתו הברכה על התפוח היא עיקרו של המנהג. בתקופת הראשונים הוזכרה גם אכילה של רימון, תפוח ודגים. רק בסוף תקופת הראשונים אוחד בקרב יהדות אשכנז המנהג של אכילת הדבש עם מנהג אכילת התפוח למנהג של אכילת תפוח בדבש, שהתפשט לרבות מקהילות ישראל גם במקומות אחרים. בעקבות מנהג זה התפשט הנוהג לאכול עוגת דבש במהלך החג. לפי רבי צדוק הכהן מלובלין, התפוח והדבש מרמזים ל"נעשה ונשמע": התפוח מסמל את ה'נעשה', כלומר את קבלת עול המצוות בגלל הציווי האלוהי עוד לפני שנשמעו, כדברי רבי חמא בר חנינא: ”למה נמשלו ישראל לתפוח - לומר לך: מה תפוח זה פריו קודם לעליו, אף ישראל - הקדימו נעשה לנשמע” (תלמוד בבלי, מסכת שבת, דף פ"ח, עמוד א'), והדבש מסמל את ה'נשמע', כלומר הבנת דברי התורה והמשמעות שלהם. אכילת התפוח בדבש והבקשה שתתחדש שנה טובה ומתוקה מביעים את השאיפה שדברי התורה יהיו ערבים ומובנים. רבי לוי יצחק שניאורסון ביאר את המשפט שאומרים עם זה, "שנה טובה ומתוקה", טובה מסמל את החסדים שיבואו עלינו, מתוקה מסמלת את הדינים והגבורות שיתהפכו אף הם לטובה ויתמתקו - שיהיו מתוקים. מדיה וקבצים בנושא תפוח בדבש בוויקישיתוף אברהם אופיר שמש, צמחים מאכלים ודפוסי אכילה בספרות הברכות 2000-1492, אריאל, אוניברסיטת אריאל, 2014, עמ' 401. שמעון שוורצקופס, מחקרים בתולדות יהודי אשכנז: ספר יובל לכבוד יצחק זימר, דניאל שפרבר ואחרים (עורכים), רמת גן, אוניברסיטת בר-אילן, 2008, עמ' 257. ר' צדוק הכהן מלובלין - פרי צדיק דברים לראש השנה
אביב פרנקל

אביב פרנקל (נולד ב-11 באפריל 1978) הוא יזם הייטק, עיתונאי, במאי סרטים דוקומנטריים ומגיש טלוויזיה. בעבר הגיש את התוכניות "גאדג'ט-טים" ו"הצינור", והיה בעל פינת ביקורת הרכב "לילה גלגלי" בתוכנית "לילה כלכלי" בערוץ 10. אביב נולד בחיפה לחיים (מהנדס בנמל חיפה) ומיה (מורה להנחלת הלשון העברית) פרנקל. לאביב שני אחים ואחות, עומר דגן וחגית. את ילדותו עשה עם משפחתו בחוף השנהב ובניגריה, שם עבד אביו בניהול פרויקטים הנדסיים. אביב למד בבית הספר הריאלי העברי בחיפה. ב-1996 התגייס אביב לגלי צה"ל שם שימש כקריין ושדרן. בין השאר שידר את התוכניות "בוקר טוב צה"ל", "צה"ל יוצא שבת", "לא רוצים לישון" ו"לא על הלוף לבדו" בגל"צ ואת "שתיקת הכבישים" בגלגלצ. בשנת 1997 היה אביב לחייל הראשון בגלי צה"ל שענד כנפי צניחה אחרי ששידר תוך כדי צניחה צבאית. פרויקט השידור בצניחה נעשה במסגרת סדרת כתבות על חיילי חטיבת הצנחנים, אותם ליווה בתוכנית "קולה של אמא". לאחר השירות הצבאי, הצטרף אביב לרדיו תל אביב בה שידר את תוכנית הצהריים של התחנה. בשנת 2003 הצטרף אביב לערוץ 10, תחילה כמגיש ועורך של מבזקי חדשות ובהמשך ככתב הספורט של הערוץ וכמגיש. בשנים האחרונות שימש פרנקל ככתב הטכנולוגיה והרכב של חדשות 10 וכמגיש. במהלך הקריירה ביים מאות כתבות דוקומנטריות למהדורה המרכזית של הערוץ ולתוכניות המגזין של חברת החדשות. לאביב פינת ביקורת רכב "לילה גלגלי" בתוכנית לילה כלכלי. הוא היה הבמאי והתסריטאי של סרטי התעודה: "ראלי הפרעונים" ו"צילום פראי" ששודרו בערוץ 10. אביב כותב במגזינים שונים בענייני רכב וטכנולוגיה והוא מרצה על תחומי הטכנולוגיה, העתידנות והחדשנות ופשעים ברשת. ממרץ 2017 מגיש יחד עם נבות וולק פודקאסט על תעשיית ההיי-טק בשם "30 דקות או פחות". בשנת 2016 פרנקל עזב את תפקידו כמגיש וככתב הרכב והטכנולוגיה של ערוץ 10 לטובת הקמה והובלת חברת הסטארט אפ ENROUTE, זאת לאחר שנים שסקר את תעשיית היזמות וההייטק בישראל. נתי טוקר, אביב פרנקל יגיש מגזין טכנולוגיה בערוץ 10, באתר TheMarker‏, 17 באפריל 2013 לי-אור אברבך, ‏אביב פרנקל יגיש מגזין לייט-נייט שבועי חדש בערוץ 10, באתר גלובס, 17 באפריל 2013 TimeOut Tel Aviv "פסק זמן" - אביב פרנקל קטע מההרצאה "ברוכים הבאים לעתיד" - אביב פרנקל, סרטון באתר יוטיוב נועה פרייס‏, עזיבה נוספת בערוץ 10: אביב פרנקל מקים סטארט אפ, באתר וואלה, 7 ביולי 2016 אביב פרנקל, Aviv Frenkel, לינקדאין
מייטי מד

מייטי מד (באנגלית: Mighty Med) היא קומדיית מצבים של דיסני XD אשר שודרה לראשונה ב-7 באוקטובר 2013 ובערוץ דיסני ישראל ב-אוגוסט 2014. בסדרה מככבים: בראדלי סטיבן פרי, ג'ייק שורט, פריס ברלס, דיוון לאוס ואוגי איסאאק. העונה הראשונה שודרה עד ל-15 בספטמבר 2014 בארצות הברית. ב-22 במאי 2014 הסדרה חודשה לעונה שנייה כשהפקת העונה נקבעה ליולי 2014. העונה שודרה לראשונה בארצות הברית ב-20 באוקטובר 2014, ובישראל ב-10 ביוני 2015. בארצות הברית העונה הסתיימה ב-9 בספטמבר 2015, ובישראל היא הסתיימה ב-1 בנובמבר 2015. ב-3 בספטמבר 2015, אושר שאחרי סיום הסדרה תהיה סדרת ספין אוף אשר תכלול דמויות גם ממייטי מד וגם מהסדרה מעבדה לכוחות על. רק בראדלי סטיבן פרי, ג'ייק שורט ופריס ברלס ישתתפו בסדרה. קאז ואוליבר, החברים הטובים מוצאים עבודה לשעות שלאחר הלימודים ב"מייטי מד", שמתגלה כבית חולים סודי לגיבורי על, מדע בדיוני ופנטזיה. בסדרה, הם מגלים שהדמויות האהובות עליהם אמיתיות. מאחר שלקאז ואוליבר אין כוחות מיוחדים, עליהם ללמוד לנווט בין העולמות המנוגדים בעזרת גיבורת העל סקיילר סטורם והאחיין החטטן של המנהל, אלן דיאס. החברות ובקיאותם בגיבורי על, מדע בדיוני ופנטזיה- היא שמעניקה להם כוח שמאפשר להם להפוך גיבורים ולהציל את האנשים שמצילים אנשים. בראדלי סטיבן פרי - בתפקיד קאז: חבר של אוליבר וסקיילר. די שחצן ומוזר, אבל בכל זאת אדם טוב. בסוף עונה 2 קיבל כוחות על. ג'ייק שורט - בתפקיד אוליבר: חבר של קאז וסקיילר. בגללו נחשף הארקטוריון. אדם טוב ונחמד, והבטיח לסקיילר שיחזיר לה את כוחות העל שלה. בעונה 2 קיבל בעצמו כוחות על עם קאז. פריס ברלס - בתפקיד סקיילר: גיבורת על. הופיעה מפרק הראשון לסדרה. איבדה את כוחות העל שלה בגלל המשמיד. די נחמדה, אבל כשקיבלה את הכוחות חזרה היא הפכה למרושעת והעמידה פנים שהיא עדיין נחמדה כדי להפוך את כל גיבורי העל לרעים. דיוון לאוס - בתפקיד אלן דיאז אוגי איסאאק - בתפקיד גאס אתר האינטרנט הרשמי של מייטי מד "מייטי מד", במסד הנתונים הקולנועיים IMDb (באנגלית) "מייטי מד", באתר Rotten Tomatoes (באנגלית) "מייטי מד", במסד הנתונים הקולנועיים KinoPoisk (ברוסית) 'מייטי מד' חודשה לעונה שניה' באתר Zap2it סדרת הספין-אוף של 'מעבדה לכוחות על' ו'מייטי מד' אושרה באתר Deadline
מעבדה לכוחות על

מעבדה לכוחות על (באנגלית: Lab Rats, בתרגום חופשי: עכברי מעבדה) הידועה גם בעונה הרביעית כמעבדה לכוחות על: אי ביוני (באנגלית: Lab Rats: Bionic Island ), היא קומדיית מצבים מדע בדיוני של ערוץ דיסני XD, המשודרת החל מה-27 בפברואר 2012, ובישראל החל מ-2012 הסדרה נוצרה על ידי כריס פטרסון ובריאן מור. ב-15 בינואר 2011, בילי אנגר המשחק את צ'ייס קבע כי במקור הסדרה נקראה פרשמן מיליארדר (באנגלית: Billion Dollar Freshman). ב-3 בספטמבר 2015, אושר שאחרי סיום הסדרה תהיה סדרת ספין אוף אשר תכלול דמויות גם ממעבדה לכוחות על וגם מהסדרה מייטי מד, "מעבדה לכוחות על: יחידת עילית". רק בילי אנגר וקלי ברגלנד ישתתפו בסדרה. הסדרה עלתה ב-2 במרץ 2016 בדיסני XD. הסדרה הסתיימה בארצות הברית ב-3 בפברואר 2016 ובישראל ב-12 בנובמבר 2016, לאחר 4 עונות ו-90 פרקים. אמו של ליאו, נער ממוצע מתחתנת עם דונלד דבנפורט, ממציא מיליארדר אשר מביא למשפחה את שלושת ילדיו הביוניים: אדם, ברי וצ'ייס. על חבורת הגיבורים להסתיר את סודם ולחיות חיים נורמליים. צ'ייס דבנפורט (בילי אונגר) - צ'ייס הוא ביוני ובין כוחותיו של צ'ייס כלולים טלקינזיס, חוכמת על, חושים מוגברים, "מוט" אנרגיה וכו'. צ'ייס מתואר כשחצן "הורס שמחות" ואוהב להגדיר את עצמו כ"איש הכי חכם בעולם". צ'ייס הוא מנהיג הצוות ומנטור באי הביוני. אדם דבנפורט (ספנסר בולדמן) - אדם הוא ביוני ובין כוחותיו של אדם כלולים עוצמת על, עיני חום (לייזר), גל אנרגיה, נשימה מתחת למים וכו'. אדם הוא לא חכם במיוחד, לא בוגר ואוהב במיוחד להציק לצ'ייס. אדם הוא מנטור באי הביוני וחבר בצוות. ברי דבנפורט (קלי ברגלנד) היא ביונית וכוחותיה הם מהירות על, בלתי נראות ויכולת לחקות כל צליל שהא שומעת. ברי היא חברה בצוות ומנטורית באי הביוני. היא מעדיפה לחיות חיים נורמליים במקום להיות גיבורה ביונית ואף התמרדה באביה מספר פעמים בנושא כגון: התנגדות ללכת למשימות, הוצאת הצ'יפ וכדומה. ליאו דולי (טיירל ג'קסון ויליאמס) - עבר לגור עם דונלד בפרק הראשון יחד עם אימו בעקבות נישואיהם של אימו ודונלד. הוא גילה את שלושת האחים (אדם, ברי וצ'ייס) בטעות בפרק הראשון והתחבר אליהם. במהלך העונות הראשונות השתתף במשימות מועטות אך קיבל תפקיד כ"מנהל המשימה". בעונה השלישית ידו נהרסה בעקבות מתקפה של קריין (הנבל הראשי בעונה השלישית) ודאגלס (אח של דונלד שהיה פעם רשע) הפך את ידו לביונית בעלת כוח ליצור כדורי אנרגיה ו"לשאוב" אנרגיה; מאז שקיבל את היד החל ללכת למשימות יחד עם הצוות. כשהלך לאי הביוני עם החיילים הביוניים של קריין (שיצאו משליטתו מאחר שהועף לחלל) והצוות, היה תלמיד בניגוד לשאר הצוות אחר נהפך למנטור בעונה הרביעית. דונלד דבנפורט (האל ספרקס) אביהם של אדם ברי וצ'ייס ואביו החורג של ליאו. "אימץ" את אדם, ברי וצ'ייס מדאגלס - אחיו הרשע שרצה להשתמש בהם למטרות רעות ולהרוויח כסף (אך נהפך לטוב בעונה השלישית). הוא גידל אותם כילדיו במעבדה שלו ובנה להם קפסולות בהן הם אוכלים, ישנים ומסדרים את הצ'יפים הביוניים שלהם. דונלד מתואר בעל אכן מפותח. בעקבות העובדה שהוא מנהל את "תעשיות דבנפורט" הוא עשיר וגר באחוזה משלו. "מעבדה לכוחות על", במסד הנתונים הקולנועיים IMDb (באנגלית) "מעבדה לכוחות על", באתר נטפליקס "מעבדה לכוחות על", באתר Rotten Tomatoes (באנגלית) "מעבדה לכוחות על", באתר דיסני+ סדרות (באנגלית) "מעבדה לכוחות על", במסד הנתונים הקולנועיים KinoPoisk (ברוסית) סדרת הספין-אוף של 'מעבדה לכוחות על' ו'מייטי מד' אושרה באתר Deadline עונות חדשות ל'בית ספר לאמנויות לחימה' ול'מעבדה לכוחות על' ביום השני, ה-17 בפברואר באתר Zap2it
שי האוזמן

שי האוזמן (נולד ב-26 בדצמבר 1974) הוא איש תקשורת, פרשן כדורסל, עורך דין ויזם בתחום הנדל"ן. האוזמן נולד וגדל באשדוד והחל את דרכו ככדורסלן במחלקת הנוער של מכבי אשדוד. בגיל צעיר יחסית פרש ממשחק לטובת לימודי משפטים. לאחר פרישה ממשחק החל לאמן קבוצות נוער, ובשנת 1997 החל לשמש כסקאוט של נבחרת ישראל הבוגרת. עונה אחת שימש גם כסקאוט בקבוצת הפועל ירושלים. בשנת 2001 שימש כעוזרו של רונן גינזבורג בקבוצת בני הרצליה. בתחילת עונת 2008/2007 הצטרף כמנהל מקצועי למכבי אשדוד בליגה הלאומית בכדורסל. במהלך תקופתו באשדוד נטלה חלק הקבוצה שלוש עונות בליגה הלאומית ושתי עונות בליגת העל, במהלכן הגיעה הקבוצה עד לגמר הפיינל פור וסיימה כסגנית האלופה. בחודש יולי 2012 סיים את תפקידו במועדון לאחר מאבקי כוח בהנהלת הקבוצה. החל מחודש ספטמבר 2012 ועד מרץ 2017 שימש כפרשן ובעל טור כדורסל באתר וואלה! ספורט וכפנאליסט בתוכנית הרשת "משחק מקדים". החל משנת 2014 משמש כפרשן כדורסל בערוץ הספורט, בעיקר במסגרת ליגת העל בכדורסל, נבחרת ישראל בכדורסל והיורוליג. כמו כן יש לו טור אישי קבוע באתר. בנוסף שימש כחבר פאנל קבוע בתוכנית "יציע העיתונות" בערוץ. בשנת 2017 החל לשמש כחבר פאנל קבוע לצד גור שלף ועידו גור בתוכנית "חמישיות" בערוץ הספורט. בשנת 2018 החל להגיש את תוכנית הראיונות "מדברים עם שי האוזמן" בערוץ הספורט. בקיץ של שנת 2024 הוא עזב את ערוץ הספורט והצטרף לרשת הפודקאסטים של "הפודיום", כפרשן כדורסל. האוזמן הוא עורך דין במקצועו וכן יזם בתחום הנדל"ן. נשוי ללימור ואב לשלושה. מתגורר ביישוב גן יבנה. אביו, אבי האוזמן, הוא מקים קבוצת הכדורסל של מכבי אשדוד. מדיה וקבצים בנושא שי האוזמן בוויקישיתוף הטור של האוזמן באתר ערוץ הספורט מדברים עם שי האוזמן - באתר רדיו 5 של ערוץ הספורט לימור מזרחי ניצחה את בני יהודה, באתר וואלה, 13 בדצמבר 1999 אהוד כהנים, שם: עו"ד שי האוזמן. מקצוע: מנהל מקצועי, באתר ynet, 24 בספטמבר 2010 עירד צפריר, שי האוזמן: "המאמן הישראלי הוא יצור מפוחד ומסורס, שנמצא בפראנויה ובמגננה תמידית", באתר הארץ, 19 בספטמבר 2017 דותן מלאך, ‏"רמת האימון בינונית, החוק הרוסי שיפר רק את השכר", בעיתון מקור ראשון, 16 במרץ 2018 שחר כחלון, "הבלגן במכבי אשדוד ממשיך: יורם אסרף נבחר ליו"ר הקבוצה" באתר ashdodnet אודי הירש, "מכבי אשדוד: סיפור השנה בספורט הישראלי", באתר nrg‏, 8 במאי 2013 ציוץ של שי האוזמן ברשת החברתית אקס (טוויטר)
Twilight of the Thunder God

Twilight of the Thunder God (מאנגלית: הדמדומים של אל הרעם) הוא האלבום השביעי של להקת הדת' מטאל המלודי השוודית אמון אמארת'. האלבום יצא לאור בספטמבר 2008. שיר הנושא של האלבום עוסק בקרב בין ת'ור לנחש יורמנגנד. האלבום זכה לביקורות חיוביות מאוד, והגיע למקום 50 בבילבורד 200 בארצות הברית ו-11 בשוודיה, מה שהופך אותו לאלבום הראשון של הלהקה שנכנס למצעד הבילבורד. האלבום זכה במקום שישי ברשימת 50 האלבומים הטובים ביותר של 2008 של מגזין Metal Hammer. כל השירים נכתבו והולחנו על ידי אמון אמארת'. אמון אמארת יוהאן הג - שירה אולאבי מיקונן - גיטרה יוהאן סדרברג - גיטרה טד לונדסטרם - גיטרה בס פרדריק אנדרסון - תופים הפקה ג'נס בוגרן - מפיק תום ת'יל - עיצוב עטיפה פטר דאמין - טכנאי תופים מידע על האלבום Twilight of the Thunder God באתר MusicBrainz האלבום Twilight of the Thunder God באתר Discogs ביקורת על האלבום באתר About.com ביקורת על האלבום באתר Allmusic ביקורת על האלבום באתר Blabbermouth ביקורת על האלבום באתר IGN ביקורת על האלבום באתר Popmatters ביקורת על האלבום באתר Sputnikmusic פרסים ומועמדויות של אמון אמארת' באתר Allmusic
מיוסה

מיוסה (בנורווגית: Mjøsa) הוא האגם הגדול בנורווגיה ובין האגמים העמוקים ביותר בנורווגיה ובאירופה. זהו האגם הרביעי בעומקו בנורווגיה. מיוסה נמצא בדרום נורווגיה, כ-100 ק"מ מצפון לאוסלו. הנהר העיקרי המזין את האגם הוא גודברנדסדלסלוגן, הנשפך לאגם בצפונו. המוצא היחיד מן האגם הוא נהר וורמה בדרומו. אורכו של האגם, מצפון לדרום, הוא 117 ק"מ. רוחבו המרבי, סמוך לעיר האמאר, הוא 15 ק"מ. שטחו של האגם הוא 365 קמ"ר ונפחו מוערך בכ-56 קילומטר מעוקב. פני מיוסה בדרך כלל הם בגובה 123 מטר מעל פני הים ועומקו המרבי 468 מטר. אורך חופי האגם הוא 273 ק"מ, מהם כ-30% מיושבים. סכרים שהוקמו על מוצא האגם לנהר וורמה בשנים 1858, 1911, 1947 ו-1965, העלו את פני המים בכ-3.6 מטר. ב-200 השנים האחרונות נרשמו 20 שיטפונות אל האגם אשר העלו את פני המים ב-7 מטר. חלק מן השיטפונות הללו הציפו את העיר האמאר. הערים האמאר, גיוביק ולילהאמר נוסדו על גדות מיוסה. בטרם נסללו מסילות לאורך חופי האגם הוא שימש כנתיב תחבורה מרכזי. בעשור השני למאה ה-21 עיקר התעבורה על פני האגם היא למטרות נופש ותיירות. סמוך לגדות האגם שטחי גבעות מעובדות ובהן שטחי תבואה מן הפוריים ביותר בנורווגיה. קו הרכבת הראשי בין אוסלו לטרונדהיים עובר על חופו המזרחי של האגם, עם תחנות בהאמאר ולילהאמר. באגם אי אחד, הלגויה, ומספר איונים. הכביש הראשי המקשר בין דרום לצפון נורווגיה, E6, חולף במקביל לחופו המזרחי של האגם. מדיה וקבצים בנושא מיוסה בוויקישיתוף מיוסה, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של נורווגיה ובנושא ימות ואגמים. אתם מוזמנים לתרום לוויקיפדיה ולהרחיב אותו.
קרוליין לאנגריש

קרוליין לאנגריש (באנגלית: Caroline Langrishe; נולדה ב-10 בינואר 1958, לונדון) היא שחקנית אנגלייה. לאנגריש נולדה בלונדון והיא אחייניתו של הברונט מלאנגריש. כשהייתה בת שש עברו הוריה לגור בקנט, שם גדלו היא ואחותה. היא למדה בבית הספר "Elmhurst Ballet School" אך כשראתה שלא תוכל להיות סולנית ב"רויאל באלט", החליטה להיות שחקנית. ב-1976 הופיעה לאנגריש בסדרה "The Glittering Prizes" בהפקה של ה-BBC. שנה אחר כך בגיל 18 שיחקה בתפקיד קיטי במיני-סדרה "אנה קארנינה", עיבוד של BBC1 לרומן באותו שם מאת טולסטוי, ועבדה בתיאטרון עם פיטר גיל. תפקידה הגדול הראשון של לאנגריש היה בסרט "עלובי החיים", עיבוד מ-1978 לרומן "עלובי החיים". עוד כיכבה בשני פרקים של הסדרה "Play for Today" החלק הראשון היה "The Flipside of Dominick Hide" בשנת 1980 וסרט ההמשך "Another Flip for Dominick" ב-1982 מאת ג'רמי פול ואלן גיבסון. ב-1984 שיחקה בתפקיד ג'נט הוליוול, אשתו של פרד הוליוול, בעיבוד ל"מזמור חג המולד" לספרו של צ'ארלס דיקנס בכיכובו של ג'ורג' סי. סקוט. ב-1984 הופיעה גם בפרק בסדרה "Minder" בתפקיד העיתונאית ג'ולי. על הבמה הופיעה לאנגריש במחזה "הלילה השנים עשר" בהפקת קנת בראנה. ב-1987 שיחקה בתפקיד הראשי בסדרה הבלשית "פולסקי", וב-1990 השתתפה בכמה פרקים בסדרה "צ'אנסר". לאנגריש ידועה במיוחד בתפקיד שארלוט קבנדיש בסדרת הטלוויזיה של ה-BBC "לאבג'וי" מהשנים 1993 ו-1994. עוד בטלוויזיה השתתפה בפרקים בסדרה "The Good Sex Guide" באמצע שנות התשעים ובסרטי "שארפ" כגון "Sharpe's Regiment" ו-"Sharpe's Justice" בתפקיד הרוזנת אן קמוינס. בסדרה הקומית "שלי" גילמה את דמותה של בעלת הבית האומללה של ג'יימס שלי (שגילם הוול בנט). ב-1998 כיכבה בפרק "Echoes of the Past in December" של הסדרה "Heartbeat". מ-2001 ועד 2007 השתתפה בסדרת הדרמה "השופט ג'ון דיד" בתפקיד ג'ורג'ינה צ'אנינג, בתו של דונלד סינדן, ולצדו של מרטין שו (ג'ון דיד) כשהיא מגלמת את גרושתו. לאחר מכן הצטרפה לצוות השחקנים של הדרמה הרפואית "חדר מיון" בתפקיד מרילין פוקס. ב-2010 שיחקה בתפקיד רוס בסיטקום "Pete Versus Life" בערוץ 4. בספטמבר 2010 שיחקה בתפקיד סוזן פינצ'ר בפרק "Blood on the Saddle" בסדרה "רציחות במידסומר". בדצמבר 2011 הופיעה באופרת הסבון "Hollyoaks" בתפקיד אימו של ברני הרפר-מקברייד. בדצמבר 2014 השתתפה בעיבוד הטלוויזיוני של Sky1 לרומן "Agatha Raisin and the Quiche of Death" מאת מ. ס. ביטון. ב-15 בנובמבר 1984 התחתנה לאנגריש עם השחקן פטריק דרורי בלונדון. לזוג נולדו שתי בנות רוזלינד ולאוני. הם התגרשו ב-1995. לאנגריש מתגוררת בפאטני, ובין תחביביה חתירה, ריצה, שחייה וטניס. קרוליין לאנגריש, במסד הנתונים הקולנועיים IMDb (באנגלית) "Caroline Langrishe". BBC Drama. נבדק ב-25 בינואר 2012. {{cite web}}: (עזרה) "Caroline Langrishe". BFI. אורכב מ-המקור ב-2015-09-14. נבדק ב-2015-09-12. "Langrishe". thepeerage.com. נבדק ב-25 בינואר 2012. {{cite web}}: (עזרה)
ליאו לוונשטיין

ליאו לוינשטיין (בגרמנית: Leo Löwenstein;‏ 8 בפברואר 1879 – 13 בנובמבר 1956) היה פיזיקאי וכימאי יהודי-גרמני. היה מייסד ויושב ראש של ברית חיילי החזית היהודים בגרמניה. ליאו לוינשטיין נולד באאכן למשפחה יהודית אמידה שהחזיקה בבעלותה חנות של אופנת נשים. הוא למד כימיה ופיזיקה תחילה באאכן ולאחר מכן באוניברסיטת ברלין. בשנת 1905 השלים את לימודי הדוקטורט באוניברסיטת גטינגן. לאחר סיום לימודיו עבד בחברת כימיקלים אוסטרית שם פיתח, בין יתר, שיטה חדשה לייצור מי חמצן. עם פרוץ מלחמת העולם הראשונה התגייס לשירות הצבאי. הוא לחם בחזית כקצין בחיל התותחנים הגרמני. במהלך המלחמה פיתח שיטה לאיכון מיקום תותחי האויב לפי קולות הירי שיוצרים התותחים. על שירותו הוענק לו צלב הברזל מהדרגה הראשונה. את המלחמה סיים לוינשטיין בדרגת האופטמן. לאחר המלחמה המשיך לוינשטיין את עבודתו בתעשייה הכימית. הוא פיתח שיטה תעשייתית לייצור מימן על-חמצני, אותה מכר לחברת רידל היין (השיטה נקראת שיטת Riedel–Löwenstein). בפברואר 1919 יסד את ברית חיילי החזית היהודים והיה ליושב ראש הארגון עד לפירוקו בשנת 1938. בשנים הראשונות לאחר עליית הנאצים לשלטון לא נפגע מעמדו של לוינשטיין בשל שירותו בחזית במלחמת העולם הראשונה. מכתב מ-1935 שכתב לראשי המפלגה הנאצית ובה הוא טוען לנאמנות היהודים לגרמניה, ושמפלגה זו טועה בהוציאה את היהודים כולם מן החוק בעוד חלקם נאמנים לה. מכתב זה תורגם ופורסם בספרים רבים העוסקים ביחס יהודי גרמניה למדינתם ולמפלגה הנאצית. לאחר ליל הבדולח נאסרו לוינשטיין ואשתו ונשלחו לעבודות כפייה. בשנת 1943 הם הועברו לטרזיינשטט. הם הצליחו לשרוד בתקופת השואה. בתום המלחמה עזבו בני הזוג לוינשטיין את גרמניה והיגרו לשוודיה. לאחר מכן עברו להתגורר בשווייץ. ליאו לוינשטיין נפטר בשנת 1956 בעת ביקורו בישראל. בשנת 2014 נקרא על שמו של ליאו לוינשטיין בסיס הדרכה של בונדסוור באאכן. ברית חיילי החזית היהודים
קגושימה (מחוז)

מחוז קגושימה (ביפנית: Kagoshima-ken 鹿児島県) הוא מחוז באי קיושו, יפן. בירת המחוז היא העיר קגושימה. מחוז קגושימה הייתה מרכז הטריטוריה של הסמוראים של משפחת שימאזו מסוף המאה ה-12 כאשר מינאמוטו נו יוריטומו השתלט על יפן. בירת המחוז קגושימה הייתה נמל מסחרי פעיל כבר עם תחילת תקופת אדו, שעה שהפכה רשמית לבירת ההאן של שימאזו, האן סצומה. המגע הראשון בין יפנים לאירופאים התחולל כאשר סוחרים פורטוגזים הגיעו לאי טנגשימה שבשטח המחוז ב-1543. הנצרות חדרה לראשונה ליפן דרך קגושימה, הנמל הראשון ביפן אליו הגיע המיסיונר הישועי פרנסיסקו חאווייר באוגוסט 1549, והמחוז היה מרכז חשוב של הפעילות הנוצרית ביפן לפני שדת זו נאסרה ביפן בסוף המאה ה-16 ותחילת המאה ה-17. למרות האיסור על סחר בינלאומי (סאקוקו) שכפתה שוגונות טוקוגאווה המשיך המסחר במחוז לפרוח והאן סצומה הפך להיות בין ההאנים החזקים והעשירים ביותר ביפן. בירת המחוז לא שמשה רק כמרכז הפוליטי של סצומה אלא גם של ממלכת ריוקיו (שמרכזה באוקינאווה) שהייתה ואסאל של סצומה והקימה בעיר מבנה שגרירות שנועד לטפל ביחסים שבין שתי הישויות הפוליטיות ולשכן מבקרים ונציגים מטעם הממלכה. קגושימה הופגזה על ידי הצי המלכותי הבריטי באוגוסט 1863 על מנת להעניש את הדאימיו של סצומה בשל חלקו ברצח צ'ארלס לנוקס ריצ'רדסון בדרך טוקאידו (דרך עתיקה שחיברה בין אדו (כיום טוקיו) לקיוטו) וסירובו לשלם פיצויים. קגושימה הוא מחוז הולדתם של שני מצביאים ידועים בתולדות יפן המודרנית: טקמורי סאיגו, מנהיג מרד סצומה בתקופת מייג'י שאף נהרג בבירה קגושימה ב-1877 בקרב האחרון של המרד, והיהאצ'ירו טוגו, אדמירל ששירת כמפקד הכוחות הכללי של הצי היפני המשולב והצי הראשון של יפן שהביסו את הצי הרוסי הקיסרי במלחמת רוסיה–יפן. בשנת 1962 הוקם מרכז החלל אוצ'ינורה. מחוז קגושימה שוכן בקצה הדרום-מערבי של האי קיושו, ובשטח המחוז נכללת שרשרת איים הנמתחת מאות קילומטרים לדרום-מערב. המחוז גובל במחוזות אוקינאווה בדרום, קוממוטו, מיאזקי במזרח, ובים הצהוב במערב. במחוז שוכנים מספר הרי געש פעילים ורדומים, ובהם סקורג'ימה, המתנשא אל מול העיר קגושימה. בשנת 1914 התפרץ סקורג'ימה, והייתה זאת ההתפרצות הגעשית העזה ביותר ביפן במהלך המאה ה-20. זרמי לבה מלאו את המצר הימי בין האי שעליו שוכן ההר לבין האי קיושו, והאי הפך לחצי אי. 9% משטח המחוז מוקדש עבור פארקים לאומיים. במחוז קגושימה 19 ערים: כלכלת מחוז קגושימה מתרכזת בעיר הבירה קגושימה וסביבתה, כהמשך למעמדה ההיסטורי כבירת האן סצומה. החלק המזרחי של המחוז, שהיה בעבר האן אוסומי, נותר כפרי ברובו. למחוז שורשים חקלאיים עמוקים, והוא ידוע במספר גידולי יצוא, כגון תה ירוק, בטטה, צנון, אורז וחזירים. באי טנגשימה, השוכן בשטח המחוז, שוכן מטה הסוכנות היפנית לחקר החלל. מדיה וקבצים בנושא קגושימה בוויקישיתוף אתר האינטרנט הרשמי של קגושימה (ביפנית) קגושימה, ברשת החברתית אקס (טוויטר) קגושימה, באתר אנציקלופדיה בריטניקה (באנגלית) האתר הרשמי של מחוז קגושימה (אורכב 11.06.2015 בארכיון Wayback Machine)